रिजर्व बैंक के परामर्श के बाद बैंकों ने भूषण स्टील, भूषण पावर ऐंड स्टील लि., एस्सार स्टील लि., जेपी इन्फ्राटेक लि., लैंको इन्फ्राटेक लि., मोनेट इस्पात ऐंड एनर्जी, ज्योति स्ट्रक्चर्स, इलेक्ट्रोस्टील स्टील्स लि., एमटेक ऑटो लि., एरा इन्फ्रा इंजीनियरिंग लि., आलोक इंडस्ट्रीज लि. तथा एबीजी शिपयार्ड लि. को एनसीएलटी के पास भेजा। इन सभी फंसे कर्ज के खातों में कुल मिलाकर 1.75 लाख करोड़ रुपये का बकाया है। राष्ट्रीय कंपनी विधि प्राधिकरण (एनसीएलटी) की कोलकाता पीठ पहले ही इलेक्ट्रोस्टील स्टील्स के अधिग्रहण को लेकर वेदांत रिर्साेसेज की समाधान योजना को मंजूरी दे चुका है। इसके अलावा एनसीएलटी ने पिछले महीने ही भूषण पावर ऐंड स्टील के कर्जदाताओं से ब्रिटेन की लिबर्टी हाउस की बोली पर विचार करने को कहा है। भूषण पावर ऐंड स्टील के ऊपर बैंकों का 48,000 करोड़ रुपये बकाया है। पंजाब नैशनल बैंक ने पिछले साल जून में मामले को एनसीएलटी के पास भेजा। पिछले सप्ताह ही टाटा स्टील की पूर्णस्वामित्व वाली कंपनी बामनीपाल स्टील लिमिटेड ने 36,400 करोड़ रुपए का भुगतान कर भूषण स्टील में 72.65 प्रतिशत हिस्सेदारी खरीद ली।